CELEX: 52016PC0062
Language: sk
Date: 2016-03-02
Title: Návrh ROZHODNUTIE RADY o podpise v mene Európskej únie Parížskej dohody prijatej na základe Rámcového dohovoru Organizácie Spojených národov o zmene klímy

EURÓPSKA KOMISIA
            V Bruseli2. 3. 2016
            COM(2016) 62 final
            2016/0036(NLE)
            Návrh
            ROZHODNUTIE RADY
            o podpise v mene Európskej únie Parížskej dohody prijatej na základe Rámcového dohovoru Organizácie Spojených národov o zmene klímy
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Návrh sa týka rozhodnutia Rady, ktoré sa má prijať na základe článku 218 ods. 5 Zmluvy o fungovaní Európskej únie (ZFEÚ), o podpise v mene Európskej únie Parížskej dohody k Rámcovému dohovoru Organizácie Spojených národov o zmene klímy (UNFCCC).
               
               
                  Na 21. konferencii zmluvných strán UNFCCC (COP 21), ktorá sa konala v dňoch 30. novembra až 12. decembra 2015 v Paríži, bola prijatá dohoda, pokiaľ ide o globálne zníženie emisií skleníkových plynov. Dohoda nadobudne platnosť 30. dňom po dátume, keď najmenej 55 zmluvných strán dohovoru, ktoré celkovo predstavujú približne najmenej 55 % celkových emisií skleníkových plynov, uloží svoje listiny o ratifikácii, prijatí, schválení alebo pristúpení.
               
               
                  Dohoda bude otvorená na podpis zmluvným stranám UNFCCC v období od 22. apríla 2016 do 21. apríla 2017. Medzi zmluvné strany UNFCCC patrí aj Európska únia a jej členské štáty. Slávnostné podpísanie dohody na vysokej úrovni sa uskutoční 22. apríla 2016 v New Yorku.
               
               
                  Parížska dohoda je globálnym míľnikom pri zlepšovaní kolektívnych opatrení na globálnej úrovni a urýchľovaní globálneho prechodu na nízkouhlíkovú spoločnosť odolnú voči zmene klímy. Bude predstavovať pokrok oproti Kjótskemu protokolu z roku 1997, ktorý bol do parížskej konferencie jedinou právne záväznou zmluvou na zníženie emisií skleníkových plynov a ktorý obsahuje záväzky až do konca roka 2020. V Parížskej dohode sa stanovuje dlhodobý kvalitatívny cieľ znižovania emisií v súlade s cieľom udržať zvýšenie globálnej teploty pod úrovňou 2 °C a vyvíjať úsilie, aby sa táto úroveň znížila na 1,5 °C. Zmluvné strany s cieľom splniť tento cieľ stanovia alebo aktualizujú ciele znižovania emisií. Od roku 2023 zmluvné strany každých 5 rokov uskutočnia globálne hodnotenie na základe najnovších vedeckých poznatkov a doterajšej implementácie, v rámci ktorého sa bude sledovať dosiahnutý pokrok a posúdi sa zníženie emisií, prispôsobenie a poskytovaná pomoc.
               
            
            
               •Súlad s existujúcimi ustanoveniami politík v oblasti tejto politiky
            
            
               
                  Pred COP 21 zmluvné strany UNFCCC predložili svoje plánované národné príspevky k dohode. Európska únia a jej členské štáty boli prvým významným hospodárstvom, ktoré oznámilo 6. marca 2015 svoje plánované národné príspevky, v rámci ktorých sa stanovuje záväzok dosiahnuť do roku 2030 najmenej 40 % zníženie vlastných emisií skleníkových plynov v porovnaní s rokom 1990, ako sa uvádza v záveroch Európskej rady z 23. októbra 2014 týkajúcich sa rámca politík v oblasti zmeny klímy a energetiky do roku 2030.
               
               
                  EÚ už začala proces realizácie cieľa znížiť emisie skleníkových plynov o 40 %. Pokiaľ ide o odvetvia, na ktoré sa vzťahuje systém obchodovania s emisiami (ETS), Komisia 15. júla 2015 prijala návrh smernice Európskeho parlamentu a Rady, ktorou sa mení smernica 2003/87/ES s cieľom zlepšiť nákladovo efektívne znižovanie emisií a posilniť investície do nízkouhlíkových technológií. Návrh sa zameriava na dosiahnutie uvedeného cieľa v tých oblastiach, na ktoré sa vzťahuje systém EÚ na obchodovanie s emisiami. V roku 2016 Komisia takisto plánuje predložiť návrhy na stanovenie cieľov členských štátov pre oblasti mimo systému obchodovania s emisiami, ktoré sa budú takisto zaoberať otázkou započítavania emisií a ich pohlcovania v dôsledku činností v oblasti využívania pôdy, zmeny vo využívaní pôdy a lesného hospodárstva.
               
            
            
               •Súlad s ostatnými politikami Únie
            
            
               
                  V záveroch Európskej rady z 23. októbra 2014 sa takisto vytýčil cieľ podielu energie z obnoviteľných zdrojov spotrebovanej v EÚ do roku 2030 vo výške najmenej 27 %. Okrem toho sa stanovil orientačný cieľ na úrovni EÚ (27 %), pokiaľ ide o zlepšenie energetickej efektívnosti do roku 2030. Komisia preto v roku 2016 ukončí preskúmanie a navrhne opatrenia v oblasti energie z obnoviteľných zdrojov a energetickej efektívnosti vrátane energetickej účinnosti budov.
               
            
            
               2.PRÁVNY ZÁKLAD
            
            
               
                  Návrh sa predkladá podľa článku 192 ods. 1 spolu s článkom 218 ods. 5 ZFEÚ. V článku 218 ZFEÚ sa stanovuje postup na vedenie rokovaní a uzatváranie dohôd medzi Európskou úniou a tretími krajinami alebo medzinárodnými organizáciami. Konkrétne, v jeho odseku 5 sa stanovuje, že Rada na návrh vyjednávača prijme rozhodnutie poverujúce na podpis dohody v mene Európskej únie.
               
               
                  V súlade s článkom 192 ods. 1 a článkom 191 ZFEÚ musí Európska únia prispievať k dosahovaniu okrem iného týchto cieľov: udržiavanie, ochrana a zlepšovanie kvality životného prostredia; podpora opatrení na medzinárodnej úrovni na riešenie regionálnych alebo celosvetových problémov životného prostredia, a to predovšetkým na boj proti zmene klímy.
               
               
                  Existuje rozsiahly súbor právnych predpisov Únie na plnenie týchto cieľov, ktoré bude potrebné zrevidovať s cieľom vykonávať Parížsku dohodu, a to možno dosiahnuť len prostredníctvom právnych predpisov Únie.
               
            
            
               2016/0036 (NLE)
            
            
               Návrh
            
            
               ROZHODNUTIE RADY
            
         
         
            
               o podpise v mene Európskej únie Parížskej dohody prijatej na základe Rámcového dohovoru Organizácie Spojených národov o zmene klímy
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 5,
            
            
               so zreteľom na návrh Európskej komisie,
            
            
               keďže:
            
            
               (1)Na 21. konferencii zmluvných strán Rámcového dohovoru Organizácie Spojených národov o zmene klímy (COP 21), ktorá sa konala v dňoch 30. novembra až 12. decembra 2015 v Paríži, bolo prijaté znenie dohody, pokiaľ ide o globálne zníženie emisií skleníkových plynov. Táto dohoda nadobudne platnosť 30. dňom po dátume, keď najmenej 55 zmluvných strán dohovoru, ktoré celkovo predstavujú približne najmenej 55 % celkových emisií skleníkových plynov, uloží svoje listiny o ratifikácii, prijatí, schválení alebo pristúpení. Medzi zmluvné strany dohovoru patrí aj Európska únia a jej členské štáty.
            
            
               (2)V dohode sa stanovuje dlhodobý kvalitatívny cieľ znižovania emisií v súlade s cieľom udržať zvýšenie globálnej teploty pod úrovňou 2 °C a vyvíjať úsilie, aby sa táto úroveň znížila na 1,5 °C. Zmluvné strany, s cieľom splniť tento cieľ, stanovia alebo aktualizujú ciele znižovania emisií. Od roku 2023 zmluvné strany každých 5 rokov uskutočnila globálne hodnotenie na základe najnovších vedeckých poznatkov a doterajšej implementácie, v rámci ktorého sa bude sledovať dosiahnutý pokrok a posúdi sa zníženie emisií, prispôsobenie a poskytovaná pomoc.
            
            
               (3)Európska únia a jej členské štáty 6. marca 2015 oznámili svoje plánované národné príspevky, v rámci ktorých sa stanovuje záväzok dosiahnuť do roku 2030 najmenej 40 % zníženie vlastných emisií skleníkových plynov v porovnaní s rokom 1990, ako sa uvádza v záveroch Európskej rady z 23. októbra 2014 týkajúcich sa rámca politík v oblasti zmeny klímy a energetiky do roku 2030.
            
            
               (4)Dohoda je otvorená na podpis v sídle Organizácie Spojených národov v New Yorku od 22. apríla 2016 do 21. apríla 2017.
            
            
               (5)Dohoda je v súlade s cieľmi Európskej únie v oblasti životného prostredia, ako sa uvádza v článku 191 zmluvy, konkrétne udržiavanie, ochrana a zlepšovanie kvality životného prostredia; ochrana ľudského zdravia; podpora opatrení na medzinárodnej úrovni na riešenie regionálnych alebo celosvetových problémov životného prostredia, a to predovšetkým na boj proti zmene klímy.
            
            
               (6)Existuje rozsiahly súbor právnych predpisov Únie na plnenie týchto cieľov, ktoré bude potrebné zrevidovať s cieľom vykonávať Parížsku dohodu, a to možno dosiahnuť len prostredníctvom právnych predpisov Únie.
            
            
               (7)Dohoda by sa preto mala v mene Európskej únie podpísať s výhradou jej neskoršieho uzavretia,
            
            
               PRIJALA TOTO ROZHODNUTIE: 
            
            
               Článok 1
            
            
               Podpísanie Parížskej dohody k Rámcovému dohovoru Organizácie Spojených národov o zmene klímy sa týmto schvaľuje v mene Únie.
            
            
               Znenie dohody sa podpíše v New Yorku 22. apríla 2016
                  1
               .
            
            
               Článok 2
            
            
               Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie. 
            
            
               Generálny sekretariát Rady udelí osobe(-ám), ktorú(-é) určí Komisia, plnú moc na podpis dohovoru s výhradou jeho uzavretia. 
            
            
               Článok 3
            
         
         
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
                     […]
               
            
         
         
            
                  
                     (1)